Խուան Բաուտիստա Ագուերո

**Խուան Բաուտիստա Ագուերո** (; ),** **պարագվայցի ֆուտբոլիստ, խաղացել է եզրային հարձակվողի դիրքում։ 1958 թվականի Աշխարհի առաջնության մասնակից Պարագվայի հավաքականի կազմում։ Հարավային Ամերիկայի առաջին երիտասարդական առաջնության լավագույն ռմբարկու:

## Կենսագրություն
### Ակումբային կարիերա
մինի|Խուան Բաուտիստա Ագուերոն՝ «Սևիլիայի» մարզաշապիկով:
Խուան Բաուտիստա Ագուերոն սկսել է ֆուտբոլ խաղալ իր հայրենի Կաակուպե քաղաքում։ 15 տարեկանում միացել է Կաբանյաս շրջանի «Հուլիսի 20» թիմին, իսկ երկու տարի անց սկսել է խաղալ «Դեկտեմբերի 8» թիմում։ 1953 թվականին ընդունվել է Ասունսիոնի «Օլիմպիա» երիտասարդական ակադեմիա։ Մեծահասակների ֆուտբոլում իր նորամուտը նշել է 1955 թվականին։ 1956 թվականին օգնել է իր թիմին հաղթել Պարագվայի առաջնությունում։ Հաջորդ երկու տարիներին «Օլիմպիան» շարունակում էր գերիշխել ազգային առաջնությունում։ Այսպիսով, Եվրոպա տեղափոխվելու պահին Ագուերոն երեք տարի անընդմեջ հաղթել է Պարագվայի առաջնությունում։ 1957 և 1958 թվականներին Մբատին երկու անգամ անընդմեջ դարձել է Պարագվայի առաջնության լավագույն ռմբարկու։

1958 թվականին եզրային հարձակվողը տեղափոխվել է իսպանական «Սևիլյա»։ Նա այս թիմում հանդես է եկել մինչև 1965 թվականը։ 1961/62 մրցաշրջանում հասել է Գեներալիսիմուսի գավաթի եզրափակիչ, որտեղ «Սևիլյան» 1:2 հաշվով պարտվել է Մադրիդի «Ռեալին»։

1965 թվականին պարագվայցի հարձակվողը տեղափոխվել է հենց «Ռեալ»։ Աճուկի վնասվածքը Ագուերոյին խանգարել է լիարժեք դրսևորել իրեն «արքայական» ակումբում, ամբողջ մրցաշրջանում նա մասնակցել է ընդամենը 9 հանդիպման և դարձել 2 գոլի հեղինակ, այդ թվում՝ մեկ հանդիպում անցկացրել է «Ֆեյենորդի» դեմ 1965/66 թվականների եվրոպական չեմպիոնների գավաթի խաղարկությունում, որում, ի վերջո, 6-րդ անգամ հաղթել է մադրիդյան թիմը։

Խուան Ագուերոյին չի հաջողվել լիովին վերականգնվել վնասվածքից․ 1966 թվականին նա տեղափոխվել է «Գրանադա», որը մրցաշրջանի արդյունքներով նահանջել է Սեգունդա։ Արդեն հաջորդ մրցաշրջանում Ագուերոն հանդես է եկել ֆարմ ակումբում՝ «Ռեկրեատիվո Գրանադայում», որտեղ էլ ավարտել է իր կարիերայի եվրոպական փուլը։ Այնուամենայնիվ, 1970 թվականին պարագվայցին վերադարձել է պրոֆեսիոնալ ֆուտբոլ՝ վերջին երկու մրցաշրջաններն անցկացնելով Կոլումբիայի առաջնությունում հանդես եկող «Դեպորտիվո Պերեյրայում»։

### Ելույթներ ազգային հավաքականում
1954 թվականին, դեռևս իր նորամուտը չնշելով «Օլիմպիայի» հիմքում, Խուան Ագուերոն դարձավ Վենեսուելայում կայացած Հարավային Ամերիկայի առաջին երիտասարդական առաջնության լավագույն ռմբարկուն։ Հատկանշական է, որ իր 8 գոլերը նա խփեց այն պայմաններում, երբ Պարագվայի հավաքականը նույնիսկ չկարողացավ հայտնվել լավագույն քառյակում, որոնք պետք է ևս երեք հանդիպում անցկացնեին եզրափակիչ խմբում: Դրա պատճառը Պանամայի հավաքականի դեմ խաղում անհավանական արդյունավետությունն էր.Պարագվայը ջախջախեց Պանամային 9:1 հաշվով, իսկ Ագուերոն աչքի ընկավ 6 գոլով: Եվս երկու գոլ Նա երեք օր առաջ խփեց Պերուի դարպասը (2:2): Այլ տվյալներով՝ նա 5 գոլ է խփել պանամացիներին, իսկ ընդհանուր առմամբ ՝ 7 գոլ մրցաշարում։

1955 թվականի սկզբին Պարագվայի հավաքականի կազմում մեկնել է Չիլիում կայանալիք Հարավային Ամերիկայի առաջնությանը։ Մեծահասակների հավաքականում նորամուտը նշել է առաջնության տանտերերի՝ չիլիացիների դեմ չորրորդ՝ նախավերջին խաղում։ Խաղը, ինչպես և ամբողջ առաջնությունը, անհաջող ստացվեց «ալբիրոխայի» համար.Չիլին 5:0 հաշվով ջախջախեց Պարագվային: Պերուի դեմ վերջին խաղում (1:1) Խուան Ագուերոն նույնպես չխաղաց։

Հավաքականի կազմում մասնակցել է 1958 թվականին Շվեդիայում կայացած աշխարհի առաջնությանը, որտեղ Պարագվայը, չնայած լավ խաղին, արդեն խմբային փուլում դուրս է մնացել խաղարկությունից։ Հաուն Ագուերոն այդ հավաքականի ավագն էր և անցկացրեց «ալբիրոխայի» բոլոր երեք հանդիպումները՝ Ֆրանսիայի (3:7), Շոտլանդիայի (3:2) և Հարավսլավիայի (3:3) դեմ: Վերջին երկու թիմերին Մբաթին խփել է մեկական գոլ։ Եվրոպա մեկնելուց հետո Ագուերոն այլևս չէր ներգրավվում ազգային հավաքականում, ինչպես դա հաճախ էր պատահում ֆուտբոլի պատմության այդ շրջանում: Պարագվայի հավաքականի կազմում Խուան Բաուտիստա Ագուերոյի անցկացրած հանդիպումների և խփած գոլերի ընդհանուր թվի վիճակագրությունը հակասական է: 1955-1958 թվականներին նա ազգային թիմի կազմում անցկացրել է 15 հանդիպում և դարձել 8 գոլի հեղինակ։

Մահացել է հայրենի Կաակուպե քաղաքում 2018 թվականի դեկտեմբերի 27-ին։

## Կոչումներ և նվաճումներ
**Թիմային**
* Պարագվայի Չեմպիոն (3)։ 1956,1957,1958
* Գեներալիսիմուսի Գավաթի Եզրափակչի Մասնակից՝ 1961/62
* Եվրոպական չեմպիոնների գավաթակիր՝ 1965/66

**Անձնական**
* Պարագվայի առաջնության լավագույն ռմբարկու (2). 1956 (14 գոլ), 1957 (16 գոլ)
* Հարավային Ամերիկայի երիտասարդական առաջնության լավագույն ռմբարկու (1)։ 1954 (8 գոլ)

## Ծանոթագրություններ

 
Կատեգորիա:Գրանադայի ֆուտբոլիստներ
Կատեգորիա:Դեպորտիվո Պերեյրայի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Պարագվայի հավաքականի ֆուտբոլիստներ
Կատեգորիա:Պարագվայցի ֆուտբոլիստներ
Կատեգորիա:Ռեալ Մադրիդի ֆուտբոլիստներ
Կատեգորիա:Սևիլյայի ֆուտբոլիստներ
Կատեգորիա:Տղամարդկանց ֆուտբոլի հարձակվողներ